फोंडेंः शिवनाथी- शिरोड्यां सोमारा दनपारां व्हड झाडां रस्याचेर पडिल्ल्यान सुमार एक वर येरादारी आडावली. दनपारां 12. 30 वरांच्या सुमाराक ही घडणूक घडली. ही म्हायती फोंडें उजो पालोवपी दळाक मेळटाच ताकतिकेन येवन तांणी झाडां कापून कुशीक काडली आनी येरादारीक वाट मेकळी करून दिली.
 मुख्य रस्त्याचेर झाडां पडिल्ल्यान पंचवाडी ते शिरोडें मार्गा वयली येरादारी सुमार वरभर बंद जाली. दोनूय वटांनी गाडयांच्यो व्हड रांको लागल्यो. बांदकाम खात्याच्या अभियंत्यांनी जेसीबीच्या आदारान झाडां कुशीक काडलीं.
 मजगतीं, केरये- खांडेपारां सोमारा सकाळीं पालसाण कोसळ्ळें. पूण हें पालसाण राष्ट्रीय म्हामार्गाचेर पडूंक नाशिल्ल्यान येरादारीचेर परिणाम जावंक ना.
 कांय वर्सां आदीं म्हामार्गाचें काम चालू आसतना पावसाळ्यांत व्हड पालसाण कोसळिल्लें. ते उपरांत सुमार एक म्हयनो येरादारी दुसऱ्या मार्गान घुंवडायिल्ली.
 सोमारा कोसळिल्ल्या पालसाणां लागसारचो आनीक कांय भाग व्हड पावसांत कोसळपाची भिरांत थळाव्या लोकांनी उक्तायल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 